ሙስናና የሀብት ብክነትን መከላከል ሳይቻል የሀገሪቷን ሰላም አስተማማኝ ማድረግ እንደማይቻል ተገለጸ
ሙስናና የሀብት ብክነትን መከላከል ሳይቻል የሀገሪቷን ሰላም አስተማማኝ ማድረግና ህብረተሰቡን የልማት ተጠቃሚ ማድረግ እንደማይቻል የፌዴራል የፀረ ሙስናና ስነምግባር ኮሚሽን አስታወቀ። የኮሚሽኑ ምክትል ኮሚሽነር አቶ ወዶ አጦ በአዳማ ከተማ በእየተካሄደ ባለው የፌዴራል መንግስት መስሪያ ቤቶች አመታዊ የልምድ ልውውጥ መድረክ ላይ እንደተናገሩት፤ ሙስና በልማትና በዲሞክራሲያዊ ስርአት ላይ እንቅፋት በመሆን ዜጎችን ለከፋ ድህነት ዳርጓል። እንደ ኮሚሽነሩ ገለጻም፤ ሙስና ህብረተሰቡን ከፍተኛ ዋጋ ከሚያስከፍሉ ችግሮች ዋነኛው ነው። በሀገሪቷ የተጀመረውን የለውጥ እንቅስቃሴ ከዳር ለማድረስ የሙስና ችግሮችን ማጥፋት ለነገ የማይባል ተግባር መሆን ይገባዋል። የመንግስት መስሪያቤቶችና የልማት ድርጅቶች የበላይ ሀላፊዎች ለስነምግባር መከታተያ ክፍሎች ተገቢውን ድጋፍ በማድረግ የፀረ ሙስናን ስትራቴጂን ነድፎ ወደ ተግባር መሸጋገር አለባቸውም ብለዋል፡፡ በአዳማው መድረክ የተለያዩ ጥናታዊ ፅሁፎች በመቅረብ ላይ ይገኛሉ፡፡ በዳግማዊት ግርማ